**การูดาอินโดนีเซีย เที่ยวบินที่ 152** เป็นเที่ยวบินภายในประเทศขนส่งผู้โดยสารจากท่าอากาศยานนานาชาติซูการ์โน-ฮัตตา กรุงจาการ์ตา ไปยังท่าอากาศยานนานาชาติโปโลนียา นครเมดัน จังหวัดสุมาตราเหนือ ประเทศอินโดนีเซีย ซึ่งประสบอุบัติเหตุตกเมื่อวันที่ 26 กันยายน ค.ศ. 1997 ใกล้กับหมู่บ้านบูวะฮ์นาบาร์และปันจูร์บาตูร์ ตำบลซีโบลางิต ทางใต้นอกเขตนครเมดัน ขณะลงจอดที่ท่าอากาศยานนานาชาติโปโลนียา ผู้โดยสาร 222 คนและลูกเรือ 12 คนเสียชีวิตทั้งหมด อุบัติเหตุครั้งนี้เป็นอุบัติเหตุทางการบินที่มีผู้เสียชีวิตมากที่สุดในประเทศอินโดนีเซีย

อากาศยาน
--------

ภายในห้องนักบินของเครื่องบินแอร์บัส เอ300บี4 เอฟเอฟซีซี แม้ว่าจะถูกปรับให้เหมาะสำหรับบินโดยนักบินสองคน แต่ห้องนักบินแบบเอฟเอฟซีซีไม่มีอุปกรณ์อิเล็กทรอนิกส์แบบเดียวกับแอร์บัส เอ300-600
เครื่องบินลำที่เกิดเหตุเป็นเครื่องบินแอร์บัส เอ300บี4 เอฟเอฟซีซี หรือ "forward-facing crew concept" ทะเบียน PK-GAI เครื่องบินรุ่นเอฟเอฟซีซีเป็นรุ่นที่ปรับแต่งห้องนักบินโดยตัดที่นั่งของวิศวกรประจำเที่ยวบินออก และอุปกรณ์ควบคุมซึ่งเคยเป็นหน้าที่ของวิศวกรประจำเที่ยวบินเดิมถูกจัดเรียงด้านบนของนักบินแทน ซึ่งทำให้ลดจำนวนนักบินภายในห้องนักบินจากสามเหลือสองคน การจัดเรียงอุปกรณ์ควบคุมนี้คล้ายกับเครื่องบินแอร์บัส เอ310 เพียงแต่ว่าอุปกรณ์บนแผงควบคุมของรุ่นเอฟเอฟซีซียังคงเป็นแบบแอนะล็อกเช่นเดียวกับรุ่นเอ300 ดั้งเดิม รุ่นเอฟเอฟซีซีนี้ต่อมาได้พัฒนาไปเป็นแอร์บัส เอ300-600 ซึ่งอุปกรณ์แผงควบคุมเปลี่ยนไปให้เหมือนกับในแอร์บัส เอ310 รวมถึงอุปกรณ์อิเล็กทรอนิกส์ด้วย นักบินประจำเที่ยวบินที่เกิดเหตุได้รับฝึกให้บินทั้งรุ่นเอฟเอฟซีซีและรุ่นเอ300-600

เครื่องยนต์ที่ใช้ในเครื่องบินที่เกิดเหตุเป็นเครื่องยนต์แพรตต์แอนด์วิตนีย์รุ่น JT9D-59A เครื่องบินลำที่เกิดเหตุขึ้นบินครั้งแรกเมื่อวันที่ 6 ตุลาคม ค.ศ. 1982 ใช้งานมาแล้วประมาณ 27,000 ชั่วโมง และมีอายุ 15 ปี ขณะเกิดเหตุ

อุบัติเหตุ
----------

การูดาอินโดนีเซีย เที่ยวบินที่ 152ตั้งอยู่ในประเทศอินโดนีเซียMESMESCGKCGKต้นทางและปลายทางของเที่ยวบินที่ 152
การูดาอินโดนีเซีย เที่ยวบินที่ 152ตั้งอยู่ในสุมาตราเหนือMESMESจุดเกิดเหตุจุดเกิดเหตุแผนที่จังหวัดสุมาตราเหนือแสดงท่าอากาศยานนานาชาติโปโลนียาและจุดที่เครื่องบินตก
ในวันเกิดเหตุ เที่ยวบินที่ 152 บินขึ้นจากท่าอากาศยานนานาชาติซูการ์โน-ฮัตตา กรุงจาการ์ตาเมื่อเวลา 11:41 น. ตามเวลามาตรฐานอินโดนีเซียตะวันตก ซึ่งอยู่ในเขตเวลา UTC+07:00 เช่นเดียวกับเวลามาตรฐานไทย และมีกำหนดลงจอดที่ท่าอากาศยานนานาชาติโปโลนียา นครเมดัน เวลา 13:41 น. ทัศนวิสัยในบริเวณตอนเหนือของเกาะสุมาตราค่อนข้างจำกัดเพียง 500 เมตรเท่านั้นเนื่องจากไฟป่าในพื้นที่ใกล้เคียงได้แก่รีเยา สุมาตราใต้ และกาลีมันตัน

เหตุการณ์เป็นไปอย่างราบรื่นจนกระทั่งเวลาประมาณ 13:30 น. เมื่อนักบินลดระดับเครื่องบินลงมาถึงระดับความสูง 2,000 ฟุตและวนเลี้ยวเครื่องบินเพื่อลงจอดที่เมดัน เจ้าหน้าที่ควบคุมจราจรทางอากาศแจ้งให้นักบินวนเลี้ยวไปทางขวา แต่นักบินกลับเลี้ยวเครื่องไปทางซ้าย ในขณะที่นักบินวนเครื่องกลับตามเส้นทางที่ถูกต้อง นักบินไม่ทันระวังว่าเครื่องบินลดระดับลงมาจากระดับความสูง 2,000 ฟุต เจ้าหน้าที่พยายามแจ้งเตือนให้นักบินนำเครื่องขึ้นแต่ไม่ทันการณ์ เครื่องบินชนยอดไม้ที่ระดับความสูง 1,550 ฟุตก่อนจะตกลงไปในเหว ผู้โดยสารและลูกเรือเสียชีวิตทั้งหมด

Panoramic view of the crash siteภาพมุมกว้างของจุดที่เที่ยวบินที่ 152 ตก

ผู้เสียชีวิต
------------

ผู้โดยสารจำนวน 198 คนจาก 222 คน และลูกเรือทั้งหมด 12 คนเป็นชาวอินโดนีเซีย ในขณะที่ผู้โดยสารชาวต่างชาติมีจำนวน 24 คนจาก 13 ประเทศ

สัญชาติของผู้โดยสารและลูกเรือ| สัญชาติ | ผู้โดยสาร | ลูกเรือ | รวม |
| --- | --- | --- | --- |
|  อินโดนีเซีย | 198 | 12 | 210 |
|  ญี่ปุ่น | 6 | 0 | 6 |
|  เยอรมนี | 4 | 0 | 4 |
|  ไต้หวัน | 3 | 0 | 3 |
|  แคนาดา | 2 | 0 | 2 |
|  สหรัฐ | 2 | 0 | 2 |
|  สหราชอาณาจักร | 2 | 0 | 2 |
|  เนเธอร์แลนด์ | 1 | 0 | 1 |
|  เบลเยียม | 1 | 0 | 1 |
|  ฝรั่งเศส | 1 | 0 | 1 |
|  มาเลเซีย | 1 | 0 | 1 |
|  สวีเดน | 1 | 0 | 1 |
|  ออสเตรเลีย | 1 | 0 | 1 |
|  อิตาลี | 1 | 0 | 1 |
| รวม | 222 | 12 | 234 |

ศพผู้โดยสารและลูกเรือถูกเก็บกู้ได้ทั้งหมด โดยในจำนวนนี้ 48 ศพไม่สามารถระบุตัวตนได้และถูกนำไปฝังในสุสานด้านนอกท่าอากาศยานโปโลนียา (หรือฐานทัพอากาศซูวนโดในปัจจุบัน) ร่วมกับผู้เสียชีวิต 61 คนจากเหตุเครื่องบินตกใน ค.ศ. 1979 ในขณะที่อีก 186 ศพได้มอบให้ญาตินำไปประกอบพิธีต่อไป

สาเหตุ
------

รายงานของสำนักงานคณะกรรมการความปลอดภัยด้านการขนส่งแห่งประเทศอินโดนีเซีย (NTSC) ระบุสาเหตุของอุบัติเหตุครั้งนี้ว่าเกิดจากนักบินสับสนทิศทางการเลี้ยวเครื่องบินซึ่งทำให้นักบินเบี่ยงเบนความสนใจจากตำแหน่งในแนวตั้ง ส่งผลทำให้เครื่องบินลดระดับต่ำลงมาจากระดับ 2,000 ฟุตที่กำหนดให้รักษาไว้ และชนยอดไม้ที่ระดับความสูง 1,550 ฟุตจากระดับน้ำทะเล นอกจากนี้รายงานฉบับดังกล่าวยังวิจารณ์การฝึกหัดนักบินของการูดาอินโดนีเซียซึ่งฝึกนักบินซึ่งประจำเครื่องบินแอร์บัสทั้งสองรุ่นได้แก่เอ300-600 และเอ300บี4 เอฟเอฟซีซี ซึ่งใช้อุปกรณ์แผงควบคุมคนละชนิดกัน โดยรายงานระบุว่าการูดาอินโดนีเซียฝึกนักบินได้ไม่ดีพอซึ่งทำให้นักบินที่คุ้นเคยกับแผงควบคุมของเครื่องบินรุ่นหนึ่งสับสนขณะประจำเครื่องบินอีกรุ่นหนึ่ง สาเหตุเสริมในอุบัติเหตุครั้งนี้ได้แก่ความบกพร่องของอุปกรณ์เตือนว่าใกล้พื้นดิน (Ground Proximity Warning System หรือ GPWS) และแผนที่นำทางที่เจ้าหน้าที่ควบคุมจราจรทางอากาศในเมดันนั้นไม่ดีพอ

เส้นทางบินในปัจจุบัน
--------------------

การูดาอินโดนีเซียยังคงดำเนินเส้นทางบินจากจาการ์ตาไปยังเมดัน โดยใช้หมายเลขเที่ยวบิน GA186 อย่างไรก็ตาม ท่าอากาศยานปลายทางในนครเมดันได้เปลี่ยนจากท่าอากาศยานนานาชาติโปโลนียาเป็นท่าอากาศยานนานาชาติกูวาลานามู ในขณะที่ท่าอากาศยานนานาชาติโปโลนียายุติกิจกรรมการบินพลเรือน และเปลี่ยนชื่อเป็นฐานทัพอากาศซูวนโดสำหรับกองทัพอากาศอินโดนีเซีย

ดูเพิ่ม
-------

* ไฟป่าในประเทศอินโดนีเซีย พ.ศ. 2540
* มันดาลาแอร์ไลน์ เที่ยวบินที่ 091 - อุบัติเหตุทางการบินซึ่งเกิดขึ้นที่นครเมดันเช่นเดียวกัน
* อุบัติเหตุทางการบินที่มีลักษณะใกล้เคียงกับการูดาอินโดนีเซีย เที่ยวบินที่ 152
	+ อาลีตาเลีย เที่ยวบินที่ 404
	+ แอร์ไชนา เที่ยวบินที่ 129
	+ แดนแอร์ เที่ยวบินที่ 1008
	+ แอร์อินเตอร์ เที่ยวบินที่ 148
	+ การบินไทย เที่ยวบินที่ 311
	+ อเมริกันแอร์ไลน์ เที่ยวบินที่ 965
	+ อินเตร์กอนติเนนตัลเดอาบิอาซิออน เที่ยวบินที่ 256

อ้างอิง
-------

1. ↑  "Accident Photo: Garuda Indonesia 152 – Airbus A300 PK-GAI". AirDisaster.Com. กันยายน 26, 1997. คลังข้อมูลเก่าเก็บจากแหล่งเดิมเมื่อ พฤษภาคม 15, 2014. สืบค้นเมื่อ มกราคม 13, 2014.`{{cite web}}`: CS1 maint: unfit URL (ลิงก์)
2. 1 2  Ranter, Harro. "ASN Aircraft accident Airbus A300B4-220 PK-GAI Medan-Polonia Airport (MES)". *aviation-safety.net*. Aviation Safety Network. สืบค้นเมื่อ 2019-05-01.
3. ↑  Ranter, Harro. "Indonesia air safety profile". *aviation-safety.net*. Aviation Safety Network. สืบค้นเมื่อ 2019-05-01.
4. ↑  "Garuda PK-GAI (Airbus A300 - MSN 214)". *www.airfleets.net*. Airfleets aviation. สืบค้นเมื่อ 2019-07-09.
5. ↑  "PK-GAI Garuda Indonesia Airbus A300B4". *www.planespotters.net*. สืบค้นเมื่อ 2019-07-09.
6. 1 2 3 4 5  "National Transportation Safety Committee Final Report Garuda Indonesia Flight GA 152 Airbus A300-B4 PK-GAI Buahnabar, Sumatera Utara, Indonesia 26 SEPTEMBER 1997" (PDF). *knkt.dephub.go.id*. National Transportation Safety Committee. 2004. คลังข้อมูลเก่าเก็บจากแหล่งเดิม (PDF)เมื่อ 2018-09-20. สืบค้นเมื่อ 2019-05-01.
7. ↑  "Indonesia: Investigators Look At Possible Effect Of Smog On Garuda Airlines Airbus Crash". *itnsource.com*. Reuters. 1997-09-27. คลังข้อมูลเก่าเก็บจากแหล่งเดิมเมื่อ 2013-12-11. สืบค้นเมื่อ 2014-01-13.
8. ↑  "Moments before Indonesian crash, jet pilot blinded by haze". *CNN*. 1997-09-26. สืบค้นเมื่อ 2019-12-03.
9. ↑  "Unidentified dead from Indonesia plane crash buried". *CNN*. 1997-09-29. คลังข้อมูลเก่าเก็บจากแหล่งเดิมเมื่อ 1999-02-19. สืบค้นเมื่อ 2014-01-13.
10. ↑  "GA186 (GIA186) Garuda Indonesia Flight Tracking and History". *FlightAware* (ภาษาอังกฤษ). สืบค้นเมื่อ 2021-01-10.
11. ↑  "Bandara Kualanamu Diresmikan 27 Maret 2014". *Cerita Medan* (ภาษาอินโดนีเซีย). เก็บจากแหล่งเดิมเมื่อ 28 December 2020. สืบค้นเมื่อ 2020-07-10.
12. ↑  "Kuala Namu International Airport to operate July 25". 17 July 2013.
13. ↑  The Jakarta Post, 24 July 2013

แหล่งข้อมูลอื่น
---------------

* Accident description  at the Aviation Safety Network
* AirDisaster.com accident file (Archive)
* Pre-crash photos of PK-GAI
* รายงานสรุปอุบัติเหตุโดยสำนักงานคณะกรรมการความปลอดภัยด้านการขนส่งแห่งประเทศอินโดนีเซีย (Archive)